Forslag til Rådets beslutning om forlængelse af anvendelsen af beslutning 2000/91/EF om bemyndigelse af Kongeriget Danmark og Kongeriget Sverige til at anvende undtagelsesforanstaltninger fra artikel 17 i det sjette direktiv 77/388/EØF om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

I brev registreret i Kommissionens generalsekretariat henholdsvis den 25. juli 2002 og den 28. oktober 2002 har Danmark og Sverige med udgangspunkt i artikel 27 i Rådets direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] (i det følgende benævnt "det sjette direktiv") anmodet om tilladelse til at kunne fortsætte med at anvende en særforanstaltning, som Rådet havde givet tilladelse til ved beslutning 2000/91/EF af 24. januar 2000 [2].

[1] EFT L 145 af 13.6.1977, s. 1. Direktiv senest ændret ved direktiv 2002/38/EF (EFT L 128 af 15.5.2002, s. 41).

[2] EFT L 28 af 3.2.2000, s. 38.

I overensstemmelse med nævnte artikel 27 blev de øvrige medlemsstater informeret om anmodningerne ved brev af 6. november 2002.

Denne særforanstaltning foreskriver forenklede regler for refusion af moms på broafgiften for anvendelse af den faste forbindelse (Øresundsforbindelsen) mellem Kongeriget Danmark og Kongeriget Sverige.

I overensstemmelse med artikel 17 i momsdirektivet skal retten til fradrag for momsen på broafgiften gøres gældende i den medlemsstat, hvor den er betalt. Resultatet ville være, at en afgiftspligtig person i Kongeriget Danmark eller Kongeriget Sverige i princippet skulle have refunderet momsen på broafgiften dels via den periodiske angivelse i den medlemsstat, hvor vedkommende er etableret, dels gennem refusionsproceduren i det ottende momsdirektiv. Desuden ville en afgiftspligtig person, der ikke er etableret i hverken Danmark eller Sverige, skulle indgive to refusionsanmodninger ifølge enten det ottende eller trettende momsdirektiv, alt efter sagens karakter.

De danske og svenske myndigheder mener, at anvendelsen af de almindelige momsregler i dette tilfælde ville udgøre en unødig administrativ byrde både for de afgiftspligtige personer og for skattemyndighederne.

Ifølge nævnte beslutning har Danmark og Sverige fået tilladelse til at anvende særlige bestemmelser, således at både fradrag og refusion af momsen kun foretages af ét land. Reglerne er følgende:

- En afgiftspligtig person, der er etableret enten i Kongeriget Danmark eller Kongeriget Sverige, vil over sin periodiske erklæring kunne fratrække det samlede fradragsberettigede momsbeløb, der er betalt i forbindelse med benyttelsen af broforbindelsen, herunder den moms, der betales i forbindelse med brugen af forbindelsen på den medlemsstats territorium, hvor den afgiftspligtige ikke er etableret.

- En afgiftspligtig person, der ikke er etableret i nogen af de to lande, skal kun henvende sig til de svenske myndigheder for at få refunderet den fradragsberettigede moms i overensstemmelse med bestemmelserne i enten det ottende eller trettende momsdirektiv.

Denne tilladelse udløber dog den 31. december 2002, selv om de retlige og faktuelle omstændigheder, der ligger til grund for anvendelsen af den pågældende forenklede foranstaltning, er uændrede og stadig gør sig gældende.

Det skal dog nævnes, at vedtagelsen af forslaget til det direktiv, der blev fremlagt for Rådet den 17. juni 1998 [3], hvad momsfradragsordningen angår, vil gøre de foreslåede særforanstaltninger overflødige for alle afgiftspligtige personer, der er etableret i Fællesskabet.

[3] EFT C 219 af 15.7.1998, s. 16.

Tilladelsen bør derfor tidsbegrænses, således at den udløber ved direktivets ikrafttrædelse, dog senest den 31. december 2006, hvis direktivet ikke er trådt i kraft på denne dato.

Forslag til Rådets beslutning om forlængelse af anvendelsen af beslutning 2000/91/EF om bemyndigelse af Kongeriget Danmark og Kongeriget Sverige til at anvende undtagelsesforanstaltninger fra artikel 17 i det sjette direktiv 77/388/EØF om harmonisering af medlemsstaternes lovgivning om omsætningsafgifter

(Kun den danske og den svenske udgave er autentiske)

RÅDET FOR DEN EUROPÆISKE UNION HAR -

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [4], særlig artikel 27, stk. 1,

[4] EFT L 145 af 13.6.1977, s. 1. Direktiv senest ændret ved direktiv 2002/38/EF (EFT L 128 af 15.5.2002, s. 41).

under henvisning til forslag fra Kommissionen [5], og

[5] EFT C af , s. .

ud fra følgende betragtninger:

(1) Ved brev registreret i Kommissionens generalsekretariat henholdsvis den 25. juli 2002 og den 28. oktober 2002 har de danske og svenske myndigheder anmodet om tilladelse til at forlænge den undtagelsesforanstaltning, de tidligere har fået tilladelse til at gennemføre ved Rådets beslutning 2000/91/EF [6].

[6] EFT L 28 af 3.2.2000, s. 38.

(2) De øvrige medlemsstater blev informeret om disse anmodninger den 6. november 2002.

(3) De pågældende anmodninger vedrører momsordningen i forbindelse med udnyttelsen af en fast forbindelse (Øresundsforbindelsen) mellem Kongerige Danmark og Kongeriget Sverige, især refusion af momsen på broafgiften for anvendelse af forbindelsen. I henhold til territorialbestemmelserne skal momsen på broafgiften betales delvist til Danmark og delvist til Sverige.

(4) Ved undtagelse fra reglerne i artikel 17 i direktiv 77/388/EØF som ændret ved artikel 28, litra g), af samme direktiv ifølge hvilken en afgiftspligtig person skal udøve sin fradrags- eller refusionsret i den medlemsstat, hvor momsen er betalt, har de danske og svenske myndigheder fået tilladelse til at anvende en særforanstaltning, således at en afgiftspligtig person kan nøjes med at henvende sig til myndighederne i ét land i forbindelse med momsrefusion.

(5) Tilladelsen udløber den 31. december 2002, selv om de retlige og faktuelle omstændigheder, der ligger til grund for anvendelsen af den pågældende forenklede foranstaltning, er uændrede og stadig gør sig gældende.

(6) Kommissionen fremlagde den 17. juni 1998 et forslag til Rådets direktiv [7] om ændring af det sjette direktiv hvad angår momsfradragsretten. Vedtagelsen af dette direktiv vil overflødiggøre de foreslåede særforanstaltninger i alle de tilfælde, hvor den afgiftspligtige person er etableret i Fællesskabet, dvs. langt hovedparten af sagerne.

[7] EFT C 219 af 15.7.1998, s. 16.

(7) Tilladelsen bør følgelig løbe indtil ikrafttrædelsen af nævnte direktiv, dog under ingen omstændigheder længere end til den 31. december 2006, hvis direktivet ikke skulle være trådt i kraft på denne dato.

(8) Undtagelsesforanstaltningen har ikke negativ indvirkning på Fællesskabernes egne momsindtægter -

VEDTAGET FØLGENDE BESLUTNING:

Artikel 1

Datoen den 31. december 2002 i artikel 2 i beslutning 2000/91/EF erstattes med datoen den 31. december 2006.

Artikel 2

Denne beslutning er rettet til Kongeriget Danmark og Kongeriget Sverige.

Udfærdiget i Bruxelles, den

På Rådets vegne

Formand